Метадычныя рэкамендацыі па вучэбным прадмеце
“Літаратурнае чытанне” для ІІІ класа ўстаноў агульнай сярэдняй адукацыі з беларускай і рускай мовамі навучання і выхавання

Урок 22. Авяр’ян Дзеружынскі. “Добрае сэрца”

**ЗАДАЧЫ:** вучыць выказваць уласныя адносіны да зместу твора, вызначаць яго галоўную думку, фарміраваць уменне праз выбарачнае чытанне знаходзіць апісанне персанажаў, характарызаваць іх па здзейсненых учынках; выхоўваць беражлівыя адносіны да птушак.

Ход урока

Праверка дамашняга задання

Віктарына “Уважлівы чытач”

Настаўнік прапануе вучням паслухаць урыўкі і вызначыць, пра каго ў іх ідзе гаворка:

1) “Кожны дзень па некалькі разоў прыляталі яны ў гумно; насілі ў дзюбах клейкую гразь, замазвалі дзіркі і далей рабілі гняздзечка, каб яно было глыбейшае і большае. Доўга працавалі, і вылепілі яны харошанькае, кругленькае гняздзечка”. *(Старыя ластаўкі.)*

2) “Любіў ён, лёгшы на сене, пазіраць, як клапаціліся старыя ластаўкі, носячы корм для сваіх маленькіх дзетак”. *(Пятрусь.)*

3) “Хітры і нягодны …, каб зрабіць злое Петрусю, прыйшоў раз у гумно, як не было Петруся там, і спароў тычы́наю гняздо, а сам уцёк”. *(Антось.)*

4) “… быў добры і не крычаў на Петруся за тое, што ён парасцягнуў трохі на страсе салому, лазячы да сваіх птушачак. Толькі часам пасмяецца з яго і скажа яму: “Эх ты, ластаўчын бацька”. *(Петрусёў бацька.)*

Пераказ апавядання Я. Коласа “Ластаўкі” з апорай на план.

Работа з вершам Авяр’яна Дзеружынскага “Добрае сэрца”

*Падрыхтоўка да першаснага ўспрыняцця тэксту*

Удакладненне лексічнага значэння слоў (рубрыка “Тлумачальны слоўнік”, с. 75). Вучні разглядаюць ілюстрацыю да верша (с. 77), на якой адлюстравана выява птушкі ***пліскі***. Значэнне слоў ***калыска*** і ***самота*** вучні могуць паспрабаваць растлумачыць самастойна, потым звярнуцца да адпаведных артыкулаў і праверыць свае меркаванні, а таксама скласці сказы з гэтымі словамі.

Заслухоўваюцца адказы вучняў на пытанне 4 (с. 74) (“Пра якога чалавека кажуць, што ён мае добрае сэрца?”).

Мэтавая ўстаноўка перад слуханнем твора Авяр’яна Дзеружынскага: адказаць на пытанне “Ці адпавядае змест верша яго загалоўку? Чаму?”.

Настаўнік чытае верш “Добрае сэрца”, высвятляе яго ўспрыняцце вучнямі.

- Якія радкі твора падаліся вам самымі трывожнымі? Чаму?

Самастойнае чытанне верша вучнямі.

Вызначэнне рыс характару хлопчыка, ацэнка яго ўчынку, настрою ажыццяўляецца з дапамогай пытанняў і заданняў 1–3, 5 (с. 78).

Падрыхтоўка да выразнага чытання верша: выбар тону, адпаведнага тэмпу, пазначэнне лагічных націскаў у радках.

Знаёмства з народнымі прыказкамі (с. 78). Трэцякласнікам прапануецца патлумачыць іх сэнс.

Калектыўнае складанне апавядання па малюнках, пытаннях, апорных словах і сказах вучэбнага дапаможніка(рубрыка “Творчае заданне”, с. 79).

Дамашняе заданне

Падрыхтаваць выразнае чытанне верша Авяр’яна Дзеружынскага “Добрае сэрца”.

Вынік урока

- Чаму паэт не даў імя галоўнаму герою? Абгрунтуйце сваю думку.

Урок 23. Аляксей Якімовіч. “Ножык”

**ЗАДАЧЫ:** вучыць вызначаць тэму і галоўную думку твора; фарміраваць уменне назіраць за эмацыянальным станам герояў, даваць ім характарыстыку на аснове ўчынкаў; выхоўваць пачуццё спагады да ўсяго жывога, уменне паступіцца на карысць іншага.

Ход урока

Праверка дамашняга задання

Выразнае чытанне верша Авяр’яна Дзеружынскага “Добрае сэрца”.

Работа з творам Аляксея Якімовіча “Ножык”

*Падрыхтоўка да першаснага ўспрыняцця тэксту*

Слоўнікавая работа з апорай на артыкулы, змешчаныя на с. 80, пабудова сказаў са словамі ***абрыдлы***, ***порхаўка*** і ***лязо***.

*Уступнае слова настаўніка*

- Усё жыццё сучасны чалавек карыстаецца разнастайнымі рэчамі: мэбляй, сталовымі прыборамі, электрычным абсталяваннем, адзеннем і інш. Часта так бывае, што асобныя рэчы, асабліва падараваныя бацькам ці маці, дзядулем ці бабуляй, сябрам, становяцца дарагімі, памятнымі. Іх аддаць ці прадаць чалавек не зможа ні за якія грошы. Відаць, і ў вашым жыцці таксама ёсць такія прадметы. Раскажыце пра іх.

Слухаюцца выказванні дзяцей па прапанаванай тэме.

Настаўнік чытае тэкст Аляксея Якімовіча “Ножык”. На рубрыцы “Пафантазіруйце” (с. 84) спыняецца і прапануе вучням спрагназаваць, як будуць далей развівацца падзеі ў творы. Даслухаўшы тэкст да канца, вучні супастаўляюць свае варыянты адказаў з аўтарскай канцоўкай.

Высвятленне эмацыянальнага ўздзеяння твора.

- Якія эпізоды выклікалі ў вас перажыванні? Чаму?

Самастойнае чытанне тэксту.

Гутарка па пытаннях 1–7 (с. 85): выбарачнае чытанне, характарыстыка вобразаў верабейкі, Юры і Дзімы. Вучні выказваюць свае адносіны да персанажаў, іх учынкаў і зместу твора, вызначаюць тэму і галоўную думку апавядання.

Работа ў пары (с. 85, 86): пераказ твора па пытаннях вучэбнага дапаможніка (гл. урок 17).

Дамашняе заданне

Падрыхтаваць пераказ тэксту Аляксея Якімовіча “Ножык” па пытаннях (вучэбны дапаможнік, с. 85, 86).

Вынік урока

- З каго з герояў апавядання мы павінны браць прыклад?

Урок 24. Эдзі Агняцвет. “Чаму ў трывозе Дзед Мароз?”

**ЗАДАЧЫ:** вучыць выказваць уласныя адносіны да зместу твора, вызначаць галоўную думку; фарміраваць уменне праз выбарачнае чытанне знаходзіць у тэксце апісанне героя, даваць яму характарыстыку на падставе яго слоў і ўчынкаў; выхоўваць беражлівыя адносіны да прыроды.

Ход урока

Праверка дамашняга задання

Пераказ тэксту Аляксея Якімовіча “Ножык”.

Работа з вершам Эдзі Агняцвет “Чаму ў трывозе Дзед Мароз?”

*Падрыхтоўка да першаснага ўспрыняцця тэксту*

Слоўнікавая работа: удакладняецца значэнне слоў ***жах***, ***поўнач***,***пароша*** (рубрыка “Тлумачальны слоўнік”, с. 86).

Мэтавая ўстаноўка перад знаёмствам з вершам: звяртаецца ўвага на загаловак твора. Пасля слухання трэба даць адказ на загаловак-пытанне.

Вучні на слых успрымаюць верш “Чаму ў трывозе Дзед Мароз?”, адказваюць на пытанне загалоўка і вызначаюць настрой твора.

Самастойнае чытанне верша вучнямі.

Аналіз зместу твора праводзіцца па пытаннях 1–5 (с. 88) і суправаджаецца выбарачным чытаннем адпаведных радкоў. Вызначэнне тэмы і галоўнай думкі верша.

- Якой тэме прысвечаны гэты твор?

- На што скіроўвае нашу ўвагу аўтар? Што ён хоча нам сказаць? Ад чаго засцерагчы?

На этапе падрыхтоўкі да выразнага чытання твора (заданне 6, с. 88) настаўнік спачатку зверне ўвагу дзяцей на зменлівасць інтанацыі пры чытанні маналогу Дзеда Мароза. Першыя тры страфы чытаюцца павольна і радасна, як казка. З чацвёртай страфы настрой героя рэзка змяняецца, таму голасам варта перадаць яго трывогу і расчараванне. Апошнія дзве страфы дэкламуюцца з павучальнай інтанацыяй.

Затым настаўнік, папярэдне вызначыўшы межы сэнсавых і інтанацыйных частак верша, прапануе асобным вучням пакрокава прадэманстраваць адпаведны настрой і інтанацыяй выразіць пачуцці Дзеда Мароза.

Другім варыянтам работы з вершам “Чаму ў трывозе Дзед Мароз?” можа быць самастойная дзейнасць трэцякласнікаў з мэтай фарміравання ў іх чытацкай адукаванасці (граматнасці). Кожны вучань атрымлівае ліст з надрукаваным на ім дыдактычным матэрыялам і дае пісьмовыя адказы.

*Дарагі дружа!*

*Сёння табе прапануецца самастойна папрацаваць над зместам верша* ***Эдзі Агняцвет “Чаму ў трывозе Дзед Мароз?”*** *(с. 86–88).*

**1. Як вядома, падзеі ў вершы адбываюцца зімою. Якія 2 сказы твора сведчаць пра гэта? Знайдзі і выпішы іх.**

**2. Чаму Дзед Мароз быў незадаволены, калі прызямліўся на паляну? Адзнач 2 правільныя варыянты адказу.**

а) Падчас прызямлення яго ніхто не прывітаў;

б) пакрыўдзіўся на вавёрку і дзятла, якія не пачаставалі яго шышкамі;

в) не ўбачыў ранейшай прыгажосці і чысціні бору;

г) зразумеў, што неабачлівыя дзеянні людзей знішчаюць лес.

**3. Перачытай два апошнія чатырохрадкоўі верша. Чаму паэтэса Эдзі Агняцвет заканчвае твор павучальнымі радкамі? Адзнач 2 правільныя варыянты адказу.**

а) Каб чытачы прыслухаліся да закліку аўтара, шанавалі і бераглі прыроду;

б) каб прымалі ўдзел у навагодніх мерапрыемствах;

в) “Каб любілі край бацькоў, / Кожны кут сваёй Айчыны!”;

г) каб назіралі за паводзінамі лясных птушак і жывёл.

**4. Якімі рысамі характару і якасцямі найбольш вызначаецца галоўны герой верша?**

а) Добрай памяццю;

б) неабыякавасцю да стану прыроды;

в) працавітасцю;

г) мудрасцю;

д) ветлівасцю.

**5. Разгледзьце фотаздымкі. Які з іх найбольш адпавядае асноўнай думцы верша “Чаму ў трывозе Дзед Мароз?”?**

А) Б)

 

В) Г)

 

Адказы:

1) Я да вас вярнуўся зноў / З першым інеем, з парошай. Пазірае Дзед Мароз / З‑пад заснежанай вушанкі; 2) в, г; 3) а, в; 4) б, г; 5)г.

Дамашняе заданне

Падрыхтаваць выразнае чытанне верша Эдзі Агняцвет “Чаму ў трывозе Дзед Мароз?”.

Вынік урока

Адказ на пытанне рубрыкі “Давайце абмяркуем” (с. 88).

Урок 25. Падагульненне па раздзеле “Добры чалавек і жывёлу шкадуе”

**ЗАДАЧЫ:** падагульніць веды вучняў па вывучаным раздзеле; выхоўваць уменне рэальна ацэньваць свае дасягненні ў вучэбнай дзейнасці.

Ход урока

Праверка дамашняга задання

Выразнае чытанне вершаЭдзіАгняцвет “Чаму ў трывозе Дзед Мароз?”.

Работа па падагульненні ведаў

Адказы на пытанні і выкананне заданняў, змешчаных пад рубрыкай “Праверце сябе” на с. 89, 90.

Пад канец заняткаў рэкамендуем правесці праверачную работу па наступных пытаннях і заданнях:

**1. Пазнай твор па апорных словах і запішы яго назву.**

*Дзіма, ножык-складанчык, Юра, верабейка, хлопцы, белая нітка.*

**2. Успомні, у якім з твораў сустракаецца апісанне дзейных асоб. Злучы адпаведнымі лініямі.**

Да дзетак наблізіцца,

Сядзе,

Самота

Ў птушыным паглядзе,

У вочках такая трывога.

Якуб Колас. “Ластаўкі”

Праз тыдні два з яечак выйшлі голенькія, маленькія птушачкі з жоўценькімі роцікамі.

А. Дзеружынскі. “Добрае сэрца”

…прыўстаў і затрос цёмна-шэрай галоўкай.На ягоным горлачку, прабіваючыся праз ускудлачанае пер’е, захадзіла, запульсавала нейкая жылачка.

А. Якімовіч.

“Ножык”

**3. Суаднясі галоўных герояў і творы, у якіх яны дзейнічаюць. Укажы з дапамогай стрэлак.**

Юныя натуралісты

А. Якімовіч.

 “Ножык”

Дзіма

Н. Галіноўская.

 “Сябры прыроды”

Пятрусь

Якуб Колас. “Ластаўкі”

**4. Якія рысы характару ўласцівыя хлопчыку з верша Авяр’яна Дзеружынскага “Добрае сэрца”?**

а) Уважлівасць;

б) смеласць;

в) клапатлівасць;

г) раўнадушша.

**5. Чаму быў у трывозе Дзед Мароз з верша Эдзі Агняцвет?**

а) Нехта з лясных жывёл забраў без дазволу яго навагоднія падарункі;

б) Дзед Мароз убачыў засмечаную людзьмі паляну і пашкоджаны лес;

в) ён не сустрэў на паляне сваіх знаёмых жывёл.

Адказы:

1) “Ножык”;

2) Пліска — з верша “Добрае сэрца” А. Дзеружынскага, ластаўкі — з апавядання Якуба Коласа, верабейка — з апавядання “Ножык” А. Якімовіча;

3) Юны натураліст — “Сябры прыроды” Н. Галіноўскай, Дзіма — “Ножык” А. Якімовіча, Пятрусь — “Ластаўкі” Якуба Коласа;

4) а, в;

5) б.

Дамашняе заданне

Канкрэтызацыя заданняў да ўрока пазакласнага чытання на тэму “Жывая кніга прыроды”.

Рэфлексіўны этап

Перачытайце на с. 65 задачы падрубрыкі “Мы будзем вучыцца” і “Варта задумацца”. Якія з іх вы паспяхова ажыццявілі? Што не атрымалася? Над чым варта папрацаваць яшчэ?

Урок 26. Пазакласнае чытанне на тэму “Жывая кніга прыроды”

**ЗАДАЧЫ:** фарміраваць уменне вызначаць дзейных асоб у творах, іх аўтарскую і ўласную характарыстыку; вучыць знаходзіць у тэксце партрэт героя, апісанне яго жылля і мовы; разважаць над учынкамі герояў і аўтарскімі адносінамі да іх; развіваць маналагічнае маўленне вучняў на аснове іх аповеду аб прачытанай кнізе; выхоўваць беражлівыя адносіны да жывёльнага свету, экалагічную культуру.

**АБСТАЛЯВАННЕ:** выстава кніг па тэме ўрока і плакатаў на экалагічную тэму.

Ход урока

Матывацыйны этап

Не называючы тэмы заняткаў, настаўнік прапануе вучням самім здагадацца пра яе на падставе ўважлівага разгляду вокладак кніг з кніжнай выставы і 5-6 плакатаў на экалагічную тэму.

Пасля прагназавання настаўнік папросіць паразважаць над пастаўленым пытаннем:“Чаму пісьменнікі і мастакі ўсіх часоў звяртаюцца да тэмы прыроды?”. *(Каб звярнуць увагу сваіх чытачоў і гледачоў на прыгажосць прыроды і на экалагічныя праблемы, якія могуць узнікнуць ці ўжо ўзніклі ў жыцці людзей.* *Каб чалавек зразумеў, што пры вынішчэнні жывёльнага і расліннага свету ён можа загінуць і сам.)*

Абмеркаванне вызначаных кніг, абмен уражаннямі

Слухаюцца падрыхтаваныя дома маналагічныя аповеды вучняў пра змест самастойна прачытанай кнігі ці асобнага твора згодна з прыкладным алгарытмам:

1) паведаміць аўтара і назву прачытанага твора;

2) назваць герояў кнігі ці апавядання;

3) паведаміць, з чаго пачалося дзеянне, што адбылося, чым закончылася;

4) пераказаць самыя запамінальныя эпізоды;

5) суаднесці ілюстрацыі ў кнізе са зместам твора;

6) выказаць уласныя ўражанні, чым цікавая прачытаная кніга для чытача.

Добра, каб настаўнік спачатку сам выступіў са сваім маналогам паводле прапанаванага алгарытму яшчэ да правядзення дадзенага ўрока пазакласнага чытання. Дзякуючы такому ўзору трэцякласнікі набудуць невялікі вопыт вуснага выступлення і адчуюць упэўненасць у сваіх сілах. Рэкамендуем прапанаваны план рэгулярна змяшчаць на дошцы ці экране, каб вучні маглі звяртацца да яго пунктаў у час выступлення.

Прыкладны маналог настаўніка

*1) На сённяшні ўрок пазакласнага чытання я з задавальненнем прачытаў невялікае апавяданне Міколы Янчанкі “Яблычак”.*

*2) Апавядальнікам падзей з’яўляецца сам аўтар. Галоўным героем — хлопчык, якому пісьменнік чамусьці не даў імя.*

*3) Апавяданне пачынаецца з моманту назірання аўтара за падлеткам, які ішоў па вуліцы то падскокваючы, то падбягаючы. Спадабаўся хлопчык пісьменніку тым, што спяваў на хаду сваю вясёлую, самастойна складзеную песеньку. Яна адпавядала і настрою аўтара.*

*Раптам на сваім шляху хлопчык сустрэў жанчыну з кошыкамі. Яна ішла на рынак. Падлетак вырашыў ёй дапамагчы. Жанчына пасля падзякавала свайму дапамагатаму і падаравала яму адзін залацісты яблык.*

*4) Самым запамінальным эпізодам з’яўляецца сустрэча хлопчыка з малым дзіцем і яго маці. Малое плакала на ўсю вуліцу — не хацела ісці ў дзіцячы сад. Маці ніяк не магла суцешыць сына. А галоўны герой звярнуўся да малога і падараваў яму свой залацісты яблык. Дзіця супакоілася, радаснае пабегла ў дзіцячы сад. Хацела, відаць, пахваліцца перад сваімі аднагрупнікамі такім прыгожым падарункам.*

*А хлопчык подскакам і подбегам рухаўся па вуліцы далей.*

*5) У кнізе, дзе было змешчана гэтае апавяданне, на жаль, адсутнічаюць ілюстрацыі. Але я, каб быў мастаком-ілюстратарам, абавязкова намаляваў бы буйным планам момант, як хлопчык падае́ заплаканаму малому вялікі прыгожы яблык. А той з усмешачкай бярэ яго ў свае ручкі. Побач з дзіцем яго мама.*

*6) Твор Міколы Янчанкі мне дужа спадабаўся за тое, што аўтар паказаў галоўнага героя нераўнадушным да чужых праблем. Лічу, што і нам варта павучыцца ў хлопчыка дапамагаць людзям, як старэйшым, так і меншым. Тады і нам некалі нехта дапаможа.*

Пашырэнне чытацкага кругагляду

Самастойнае знаёмства вучняў з кнігамі (мастацкімі творамі) пра адносіны да птушак і звяроў, пра добрыя і дрэнныя ўчынкі людзей у адносінах да прыроды (на выбар настаўніка).Заслугоўвае ўвагі апавяданне Георгія Марчука “Добрае сэрца”. Пасля чытання яго ў класе ажыццяўляецца абмеркаванне па пытаннях:

1) З якімі цяжкасцямі сустрэлася варанятка ў двары?

2) Што дапамагло яму ўратавацца?

3) Чаму варанятка не пагадзілася на прапанову дзядулі-крумкача помсціць людзям? Прачытайце гэтыя словы.

4) Як трэба жыць з птушкамі і дапамагаць ім?

Кантрольна-ацэначны этап

Можна выкарыстаць прыём “Святлафор”, дзе вучні дэманструюць кружочкі з пэўнымі колерамі: *зялёны* (сведчыць, што трэцякласнік ведае і ўмее, можа навучыць іншых), *жоўты* (вучань ведае і ўмее, але сумняваецца, не ўпэўнены, што правільна), *чырвоны* (вучань не разумее, не ўмее, не ведае, яму патрэбна дапамога). Настаўнік аператыўна вывучае дадзеную дзецьмі інфармацыю па іх самаацэнцы, рашэнні асобных дзяцей ухваляе ці далікатна папраўляе і выстаўляе ў класны журнал адпаведныя адзнакі.

Дамашняе заданне

Да чарговага ўрока пазакласнага чытання на тэму “У любую пару года слухай родную прыроду. Зімняя старонка” дзеці самастойна чытаюць мастацкія творы Васіля Жуковіча “Старажытны звычай”, “Зіма”, “Першы снег”, “Калі прыходзіць Дзед Мароз?”; Янкі Журбы “Дзед-мароз”; Клаўдзіі Каліны “Люты” і “Зімовы дуб”; Уладзіміра Карызны “Гуканне Дзеда Мароза” і “Навагодняя песенька”; Якуба Коласа “Дзед-госць”, “Зіма”; Петруся Макаля “Бялее снег пушысты”; Уладзіміра Мацвеенкі “Ёлка-вясёлка”; Адама Русака “Сінічка”; Міколы Чарняўскага “Ёлка” і “Ліса-калядоўшчыца”.